Skladbou Don't Look Back in Anger od manchesterskej rockovej skupiny Oasis sa v utorok začal priateľský futbalový zápas Francúzska s Anglickom. Futbalisti vyšli za zvukov piesne na ihrisko a podporili tak obete útokov v Manchestri a Londýne.
Vyšetrovatelia útoku na moste London Bridge v nedeľu večer zadržali ďalšieho podozrivého. 19-ročného muža vzali do väzby po zásahu protiteroristickej jednotky vo štvrti Barking na základe zákona o boji proti terorizmu.
Útok na London Bridge mohol dopadnúť ešte horšie. Jeden z útočníkov si chcel prenajať väčšie nákladné auto, ktoré mohlo zabiť viac ľudí, no jeho platba bola zamietnutá. Útočníkov tiež zastrelili skôr ako sa stihli vrátiť k dodávke, v ktorej mali uložené zápalné bomby.
Futbalisti Saudskej Arábie sa odmietli pripojiť k minúte ticha za obete útoku v Londýne na kvalifikačnom zápase na majstrovstvá sveta proti Austrálii. Funkcionári sa za nich ospravedlnili. (bbc)
Predaj leteniek do Londýna a celkovo do Británie ostal po útokoch pri London Bridge stabilný. Predajca leteniek Pelikán v analýze píše, že teroristické útoky neodrádzajú od cestovania nadlho, výnimkou je Istanbul.
Počet obetí sobotňajšieho útoku v Londýne sa zvýšil na 8. Zrejme až šesť z nich sú cudzinci. (čtk)
Jeden z trojice teroristov, ktorí v sobotu vraždili v Londýne, mohol vstúpiť na územie Británie, hoci bol na zozname sledovaných osôb v rámci EÚ.
Identifikovali tretiu francúzsku obeť víkendového útoku v Londýne, jej telo vytiahli z Temže. Informoval o tom francúzsky prezident Macron s tým, že medzi zranenými je osem Francúzov. "Platíme vysokú cenu." (bbc)
Roy Larner sa v sobotu večer po piatich pivách postavil teroristom s nožmi. Útočníkom zabránil, aby sa dostali do baru s desiatkami ľudí, no utrpel pri tom viaceré zranenia. Útok však prežil a je hrdinom sociálnych sietí.
Medzi šiestimi obeťami útoku v Londýne je najmenej päť cudzincov. Ďalšie obete z radov svojich občanov potvrdili Francúzsko a Austrália. Niekoľko ľudí je stále nezvestných, medzi nimi aj Francúz, ktorý zrejme spadol do rieky, a Španiel, ktorý bránil jednu z napadnutých žien. (Guardian)
V Írsku zatkli muža v súvislosti s útokom na moste London Bridge. Jeho vypočúvanie sa sústreďovalo na dokumenty súvisiace s Rachidom Redouanom, jedným z troch útočníkov. Ten sa hlásil k marockému aj líbyjskému pôvodu a strávil určitý čas v Británii a v Írsku. (reuters)
Britská premiérka Theresa Mayová vyhlásila, že je ochotná v boji proti terorizmu oslabiť ochranu ľudských práv. Podľa Mayovej by úrady mali mať právo obmedziť pohyb extrémistov, ak ich považujú za hrozbu alebo deportovať osoby podozrivé z radikalizmu. (guardian)
Jeden z páchateľov sobotňajšieho útoku v Londýne neúspešne žiadal o azyl vo Veľkej Británii. Rašíd Radván mohol aj napriek zamietnutej žiadosti v EÚ žiť vďaka sobášu so Škótkou. (reuters)
Zo 48 ľudí, ktorí pri teroristickom útoku v Londýne utrpeli zranenia, zostáva v nemocničnom ošetrení 32 osôb, pričom 15 z nich je v kritickom stave. Informovala o tom dnes spravodajská televízia Sky News s odvolaním sa na vyhlásenie britského ministerstva zdravotníctva. (tasr)
Dôvod na zrušenie štátnej návštevy amerického prezidenta vo Veľkej Británii neexistuje, povedal britský minister zahraničia Boris Johnson. Reagoval tak na kritiku Donalda Trumpa na adresu londýnskeho starostu Sadiqa Khana pre jeho prejav po útoku v Londýne, keď vyzval obyvateľov Londýna, aby sa zvýšenou policajnou prítomnosťou neznepokojovali. (the telegraph, čtk)
Vo Veľkej Británii si dnes ľudia minútou ticha pripomenuli obete sobotňajšieho teroristického útoku. Na mieste nešťastia pri London Bridge sa zhromaždilo niekoľko stoviek ľudí. (čtk)
Tretím atentátnikom z Londýna bol Talian marockého pôvodu Youssef Zaghba. Informáciu denníka Corriere della Sera potvrdila v utorok britská polícia. O Zaghbu sa podľa nej nezaujímala polícia ani tajné služby.
Stanica CNN bola obvinená, že zinscenovala demonštráciu moslimov v reakcii na útok v Londýne. Nie je to pravda, zamestnanci CNN demonštrantov neorganizovali. "Boli sme uprostred živého vysielania, keď sa objavili a presunuli pred nás, takže sme mohli vidieť ich nápisy." Zhromaždenie organizovala London Fatwa Council. (snopes.com)
Britská polícia v noci prehľadala ďalší byt v súvislosti s víkendovým teroristickým útokom v Londýne. Počas razie vo štvrti Ilford však nikoho nezadržala. Vo väzbe pre atentát v súčasnosti nie je nikto. Všetkých 12 skôr zadržaných policajti prepustili. (guardian, čtk)
Británia si dnes o 12:00 nášho času uctí minútou ticha obete víkendového teroristického útoku na London Bridge a v priľahlej štvrti Borough Market. Zahynulo pri ňom 7 ľudí a 48 utrpelo zranenia. (čtk)